*Projekts*

LATVIJAS REPUBLIKAS MINISTRU KABINETS

2016.gada Noteikumi Nr.\_\_\_\_\_\_

Rīgā (prot. Nr. ­­ .§)

**Speciālās izglītības iestāžu, internātskolu, speciālās izglītības pirmsskolas grupu un vispārējās izglītības iestāžu speciālās izglītības klašu finansēšanas kārtība**

Izdoti saskaņā ar [Izglītības likuma](http://likumi.lv/ta/id/50759-izglitibas-likums) [14.panta](http://likumi.lv/ta/id/50759-izglitibas-likums#p14) 17.punktu,   
[17.panta](http://likumi.lv/ta/id/50759-izglitibas-likums#p17) trešās daļas 13.punktu un [59.panta](http://likumi.lv/ta/id/50759-izglitibas-likums#p59) trešo daļu

**I. Vispārīgie jautājumi**

1. Noteikumi nosaka kārtību, kādā finansē speciālās izglītības iestādes, internātskolas, speciālās izglītības pirmsskolas grupas un vispārējās izglītības iestāžu speciālās izglītības klases.

2. No valsts budžeta mērķdotācijas finansē:

2.1. pašvaldību padotībā esošo speciālo internātskolu un Izglītības iestāžu reģistrā reģistrēto attīstības un rehabilitācijas centru uzturēšanas izdevumus, pedagogu darba samaksu un valsts sociālās apdrošināšanas obligātās iemaksas;

2.2. pašvaldību padotībā esošo internātskolu, speciālās pirmsskolas izglītības iestāžu, speciālo skolu,vispārējās izglītības iestāžu speciālās izglītības klašu un speciālās izglītības pirmsskolas grupu pedagogu darba samaksu un valsts sociālās apdrošināšanas obligātās iemaksas.

3. Valsts budžeta mērķdotācijas aprēķināšanai novadu un republikas pilsētu pašvaldības nodrošina, ka Valsts izglītības informācijas sistēmā (turpmāk – sistēma) katru gadu līdz 5.septembrim tiek ievadīta un apstiprināta informācija par izglītojamo skaitu attiecīgā gada 1.septembrī šo noteikumu 2.1. un 2.2.apakšpunktā minētajās izglītības iestādēs (pa klasēm (grupām) un izglītības programmām).

**II. Kārtība, kādā finansē izglītības iestāžu uzturēšanas izdevumus**

4. Šo noteikumu 2.1.apakšpunktā minēto izglītības iestāžu uzturēšanas izdevumus finansē, ievērojot uzturēšanas izdevumu normatīvu (gadā) vienam internātskolas izglītojamam (1.pielikums), piemērojot šādus koeficientus:

4.1. izglītojamam, kurš saņem internāta pakalpojumus, – 1,35;

4.2. izglītojamam, kurš nesaņem internāta pakalpojumus, – 0,85.

5. Valsts budžeta mērķdotācijas apmēru šo noteikumu 2.1.apakšpunktā minēto iestāžu uzturēšanas izdevumu segšanai nosaka saskaņā ar šo noteikumu [1.pielikumu](http://likumi.lv/doc.php?id=217359#piel1)  laikposmam no attiecīgā gada 1.septembra līdz nākamā gada 31.augustam, pamatojoties uz sistēmā esošo informāciju par izglītojamo skaitu attiecīgā gada 1.septembrī.

6. Izglītības iestādes uzturēšanas izdevumus šo noteikumu 2.2.apakšpunktā minētām izglītības iestādēm sedz no pašvaldību budžeta finanšu līdzekļiem.

7. Maksu par aprūpes pakalpojumiem speciālajās internātskolās nosaka atbilstoši faktiskajiem izdevumiem iepriekšējā mācību gadā, nepārsniedzot 263,23 *euro* mēnesī saskaņā ar šo noteikumu [1.pielikumā](http://likumi.lv/doc.php?id=217359#piel1) noteiktajiem uzturēšanas izdevumiem (gadā) un piemērojot šo noteikumu 4.punktā minētos koeficientus.

8. Pašvaldība nodrošina izglītojamo ēdināšanu tās padotībā esošajās internātskolās, speciālajās pirmsskolas izglītības iestādēs, speciālajās internātskolās, attīstības un rehabilitācijas centros, speciālajās skolās un vispārējās izglītības iestāžu speciālās izglītības klasēs, ievērojot veselīga uztura pamatprincipus.

**III. Kārtība, kādā no valsts budžeta finansē** **pedagogu darba samaksu un valsts sociālās apdrošināšanas obligātās iemaksas**

9. Ministrija aprēķina un sadala pašvaldībām valsts budžeta mērķdotācijas apmēru pedagogu darba samaksai un valsts sociālās apdrošināšanas obligātajām iemaksām speciālajām skolām un šo noteikumu 2.1.apakšpunktā minētajām iestādēm, ievērojot:

9.1. izglītojamo skaitu speciālās izglītības iestādes īstenotajās speciālās izglītības programmās attiecīgā gada 1.septembrī;

9.2. izglītības programmu īstenošanai nepieciešamo skolotāju likmju skaitu vienam izglītojamam saskaņā ar šo noteikumu 2.pielikuma 1.tabulu;

9.3. zemāko pedagoga mēneša darba algas likmi.

10. Ministrija papildus šo noteikumu 9.punktā noteiktajam aprēķina un sadala pašvaldībām:

10.1. speciālajām internātskolām finansējumu internāta skolotāju darba apmaksai, nosakot vienu internāta skolotāja likmi uz četriem internātā dzīvojošiem izglītojamiem ar vairākiem attīstības traucējumiem (izglītības programmu kodi 21015911, 21015921) un vienu internāta audzinātāja likmi uz deviņiem internātā dzīvojošiem citu speciālo izglītības programmu izglītojamiem;

10.2. speciālajām internātskolām un speciālajām skolām finansējumu atbalsta personāla darba samaksai 18 procentu apmērā no šo noteikumu 9.punktā un 10.1.apakšpunktā aprēķinātās mērķdotācijas.

11. Speciālo pirmsskolas izglītības iestāžu pedagogu darba samaksai un valsts sociālās apdrošināšanas obligātajām iemaksām ministrija aprēķina un sadala pašvaldībām valsts budžeta mērķdotācijas apmēru, ievērojot:

11.1. izglītojamo skaitu speciālās pirmsskolas izglītības iestādes īstenotajās speciālās izglītības programmās attiecīgā gada 1. septembrī;

11.2. finansējumu pirmsskolas skolotāju darba samaksai, nosakot divas pirmsskolas skolotāju likmes uz vienu speciālās pirmsskolas izglītības grupu, kurā izglītojamo skaits atbilst normatīvajos aktos noteiktajam;

11.3. finansējumu atbalsta personāla darba samaksai 15 procentu apmērā no šo noteikumu 11.2.apakšpunktā aprēķinātās mērķdotācijas.

12. Ministrija aprēķina valsts budžeta mērķdotācijas apmēru vispārējās izglītības iestāžu speciālās izglītības klašu pedagogu darba samaksai un valsts sociālās apdrošināšanas obligātajām iemaksām atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pašvaldību vispārējās pamatizglītības un vispārējās vidējās izglītības iestāžu pedagogu darba samaksai.

13. Finansējumu speciālo izglītības iestāžu vadītāju, vadītāja vietnieku un izglītības metodiķu darba samaksai aprēķina saskaņā ar šo noteikumu 2.pielikuma 2.tabulu.

14. Finansējumu piemaksām par darbu īpašos apstākļos aprēķina pedagogu darba samaksas noteikumos noteiktajā apmērā.

15. Internātskolām ministrija aprēķina valsts budžeta mērķdotācijas apmēru pedagogu darba samaksai un valsts sociālās apdrošināšanas obligātajām iemaksām atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pašvaldību vispārējās pamatizglītības un vispārējās vidējās izglītības iestāžu pedagogu darba samaksai. Papildus aprēķina finansējumu internāta skolotāju darba apmaksai, nosakot vienu internāta skolotāja likmi uz 14 internātā dzīvojošiem izglītojamiem.

16. Ministrija aprēķina un sadala pašvaldībām valsts budžeta mērķdotāciju speciālās izglītības pirmsskolas grupu pedagogu darba samaksai un valsts sociālās apdrošināšanas obligātajām iemaksām atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pašvaldībām bērnu no piecu gadu vecuma izglītošanā nodarbināto pedagogu darba samaksai, bērnu skaitam pašvaldībā speciālās izglītības pirmsskolas grupās piemērojot koeficientu 2.

17. Valsts budžeta mērķdotācijas apmēru pedagogu darba samaksai un valsts sociālās apdrošināšanas obligātajām iemaksām periodam no attiecīgā gada 1.septembra līdz nākamā gada 31.augustam, ministrija aprēķina, pamatojoties uz sistēmā esošo informāciju par izglītojamo skaitu attiecīgā gada 1.septembrī.

18. Pedagogu darba samaksas noteikumos noteiktajām pedagoga profesionālās darbības kvalitātes piemaksām nepieciešamo finansējumu ministrija aprēķina un sadala pašvaldībām, ņemot vērā:

18.1. informāciju, ko pašvaldības ir iesniegušas ministrijā līdz attiecīgā gada 5.septembrim par pedagogu, kuri ir ieguvuši 3., 4. un 5.kvalitātes pakāpi, mēneša darba likmju skaitu attiecīgā gada 1.septembrī (no attiecīgā gada 1.septembra līdz nākamā gada 31.augustam);

18.2. pedagogu darba samaksas noteikumos noteikto piemaksas apmēru;

18.3. valsts sociālās apdrošināšanas obligātās iemaksas.

19. Pašvaldība iesniedz ministrijā:

19.1. līdz attiecīgā gada 15.februārim pārskatu par valsts budžeta mērķdotācijas izlietojumu iepriekšējā budžeta gadā šo noteikumu 2.punktā minētajām izglītības iestādēm pedagogu darba samaksai un valsts sociālās apdrošināšanas obligātajām, saskaņā ar šo noteikumu 3.pielikuma 1.tabulu;

19.2. pārskatu par valsts budžeta mērķdotācijas izlietojumu šo noteikumu 2.punktā minēto izglītības iestāžu, izņemot speciālo skolu, vispārējās izglītības iestāžu speciālās izglītības klašu un speciālās izglītības pirmsskolas grupu uzturēšanas izdevumiem:

19.2.1. līdz 15.aprīlim par periodu no 1.janvāra līdz 31.martam;

19.2.2. līdz 15.jūlijam par periodu no 1.aprīļa līdz 30.jūnijam;

19.2.3. līdz 15.oktobrim par periodu no 1.jūlija līdz 30.septembrim;

19.2.4. līdz 15.janvārim par periodu no iepriekšējā gada 1.oktobra līdz 31.decembrim saskaņā ar šo noteikumu 3.pielikuma 2.tabulu.

**IV. Noslēguma jautājumi**

20. Uzturēšanas izdevumus līdz 2017.gada 31.decembrim pašvaldību internātskolās sedz:

20.1. no valsts budžeta mērķdotācijas – par internātskolā uzņemtiem izglītojamiem, kuri ir bāreņi vai bez vecāku gādības palikuši bērni, kā arī izglītojamiem no trūcīgām un maznodrošinātām ģimenēm;

20.2. pašvaldība – ja pašvaldība nevar nodrošināt tās administratīvajā teritorijā deklarētam izglītojamam vai izglītojamam, kas izmanto ilgstošas sociālās aprūpes un sociālās rehabilitācijas institūcijas pakalpojumus, iespēju apgūt pamatizglītības vai vispārējās vidējās izglītības programmu izglītības iestādē, kas atrodas attiecīgās pašvaldības administratīvajā teritorijā;

20.3. izglītojamā vecāki – ja netiek izmantota pašvaldības piedāvātā iespēja apgūt pamatizglītības vai vispārējās vidējās izglītības programmu izglītības iestādē, kas atrodas attiecīgās pašvaldības administratīvajā teritorijā.

21. Uzturēšanas izdevumus pašvaldību speciālajām pirmsskolas izglītības iestādēm no 2017.gada 1.janvāra līdz 2017.gada 31.decembrim no valsts budžeta finanšu līdzekļiem sedz 30 procentu apmērā.

22. Maksu par šo noteikumu [20. un 21.punktā](http://likumi.lv/doc.php?id=217359#p9) minētajiem pakalpojumiem nosaka atbilstoši šo noteikumu 7.punktā noteiktajam, nepiemērojot šo noteikumu 4.punkta koeficientus. Līgumu par izglītojamā aprūpi internātskolā slēdz izglītības iestāde ar vecākiem vai pašvaldību. Maksājumus veic saskaņā ar līgumu par izglītojamā aprūpi speciālajā internātskolā (4.pielikums).

23. Atzīt par spēku zaudējušiem Ministru kabineta 2010.gada 31.augusta noteikumus Nr.825 "Speciālās izglītības iestāžu, vispārējās izglītības iestāžu speciālās izglītības klašu (grupu) un internātskolu finansēšanas kārtība" (Latvijas Vēstnesis, 2010, 142.nr.; 2013, 208.nr.; 2014, 168.nr. )

24. Noteikumi stājas spēkā 2016.gada 1.septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

11.07.2016.

1223

M.Jansone,

67047973, [modra.jansone@izm.gov.lv](mailto:modra.jansoen@izm.gov.lv)

M.Rozenštoka

67047792, [marite.rozenstoka@izm.gov.lv](mailto:marite.rozenstoka@izm.gov.lv)